IFEC มีแผนนำ”ดาราเทวี”เข้าตลาดหุ้น-เล็งนำกำไรปรับหนี้มาปันผลพิเศษปี 59
IFEC มีแผนนำ"ดาราเทวี"เข้าตลาดหุ้น-เล็งนำกำไรปรับหนี้มาปันผลพิเศษปี 59
22 ธ.ค. 2558

นายวิชัย ถาวรวัฒนยงศ์ ประธานกรรมการบริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า บริษัทมีแผนนำธุรกิจกลุ่มดาราเทวีเชียงใหม่ เข้าจดทะเบียนในตลาดหลักทรัพย์แห่งประเทศไทย หลังนำบริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด (IWIND) เข้าตลาดฯแล้ว
โดยคาดว่าจะสรุปแผนได้กลางปี 59 หลังจากปรับโครงสร้างหนี้บริษัท โรงแรมดาราเทวี จำกัด เสร็จสิ้นซึ่งคาดว่าจะเสร็จไตรมาส 1/59 เมื่อผลประกอบการเป็นบวกและในกลุ่มดาราเทวีฯมีธุรกิจเมดิคัลสปาที่ทำกำไรได้ดีมากด้วย ซึ่งทำให้กลุ่มดาราเทวีฯมีมาร์เก็ตแคป 10,000 ล้านบาท
ทั้งนี้ บริษัทมีความต้องการที่จะจ่ายปันผลพิเศษให้กับผู้ถือหุ้นด้วย หลังจากที่คาดว่าจะมีกำไรพิเศษจากการปรับโครงสร้างก้อนสุดท้ายมูลหนี้ราว 1,600 ล้านบาท ที่จะเจรจาปรับลดหนี้เหลือครึ่งหนึ่ง ถ้าสำเร็จเงินจะเข้ามาราวไตรมาส 1/59 โดยกำไรจากการตัดหนี้ก้อนนี้จะมากกว่าก้อนแรกที่ 200-300 ล้านบาทซึ่งจะเข้ามาปลายปีนี้ ถ้าบันทึกกำไรจากการปรับโครงสร้างหนี้ในไตรมาส 1/59 ก็คาดว่าจะจ่ายได้กลางปี 59 หลังจ่ายปันผลสำหรับผลประกอบการงวดปี 58 แล้ว
นายวิชัย กล่าวว่า นอกจากนี้มีผู้ประกอบการอสังหาริมทรัพย์อีก 2 รายที่จดทะเบียนในตลาดหลักทรัพย์ฯ ที่ต้องการจะร่วมลงทุนเพื่อพัฒนาโครงการในที่ดินเปล่า 30-80 กว่าไร่ดังกล่าว เพราะพื้นที่ข้างหลังติดดอยสุเทพนับว่าเป็นพื้นที่ดีมาก ก็อาจจะพัฒนาเป็นโรงแรม เรสสิเด้นทฺ โดยบริษัทจะไม่ลงทุนในรูปตัวเงินแต่ให้ใช้ที่ดินที่มีอยู่เข้าร่วมทุน ซึ่งคาดว่าจะกระบวนการแลกที่ดิน การร่วมทุน จะสรุปได้ในไตรมาส 1/59 แต่หากบริษัทต้องการได้เงินก็จะขายที่ดิน ทั้งนี้ หากแผนการปรับโครงสร้างหนี้เป็นไปตามคาดการณ์ ก็จะทำให้ดาราเทวีพลิกเป็นกำไรในปี 59
นายวิชัย กล่าวว่า สำหรับปี 59 บริษัทคาดว่าจะมีกำไรมากกว่า 1,200 ล้านบาท ซึ่งจะมาจากกำไรธุรกิจพลังงาน 1,000 ล้านบาท หากได้กำลังการผลิตไฟฟ้าตามแผนที่ 100 เมกะวัตต์ และมีกำไรจากธุรกิจกลุ่มโรงแรมดาราเทวี 100-200 ล้านบาท รวมถึงจะมีกำไรจากการปรับโครงสร้างหนี้อีกราว 200-300 ล้านบาทด้วย          
               